DOLOŽKA
finančných, ekonomických, environmentálnych vplyvov, vplyvov na zamestnanosť a podnikateľské prostredie

Prvá časť - Odhad vplyvov na verejné financie
Navrhovaný zákon upravuje poskytovanie štátnej sociálnej dávky príplatku k príspevku pri narodení dieťaťa, ktorým štát prispieva rodičom na výdavky spojené so zabezpečením nevyhnutných potrieb prvorodeného dieťaťa. 
Zvýšenie príplatku k príspevku pri narodení dieťaťa o 9 440 Sk si vyžiada v roku 2008 zvýšené výdavky v sume cca 225 mil. Sk. V roku 2009 sa predpokladajú výdavky v sume cca 252 mil. Sk, v roku 2010 cca 258 mil. Sk. 
Predpokladané čerpanie finančných prostriedkov na novelu zákona o príplatku k príspevku pri narodení dieťaťa bude v roku 2008 riešené v rámci rozpočtovej kapitoly Ministerstva práce, sociálnych vecí a rodiny Slovenskej republiky. V rokoch 2009 a 2010 bude toto zvýšenie uplatňované v rámci prioritných výdavkových titulov.
Návrh zákona nemá vplyv na rozpočty obcí a na rozpočty vyšších územných   celkov.

Druhá časť - Odhad vplyvov na obyvateľov, hospodárenie podnikateľskej sféry a iných právnických osôb

Uvedený návrh zákona, ktorý podporuje rodiny s malými deťmi, bude mať pozitívny vplyv na obyvateľov.  Nepredpokladá sa negatívny vplyv na  hospodárenie podnikateľskej sféry a iných právnických osôb.

Tretia časť - odhad vplyvov na životné prostredie 

Návrh zákona nebude mať negatívny vplyv na životné prostredie na miestnej, regionálnej ani na celoslovenskej úrovni.

Štvrtá časť – Odhad vplyvov na zamestnanosť

Navrhovaný zákon nepredpokladá  vplyv na zamestnanosť. 

Piata časť – Analýza vplyvov na podnikateľské prostredie

Navrhovaný zákon nepredpokladá vplyv na podnikateľské prostredie.